Siguria në kompanitë ajrore koreano-jugore
Zyrtarë të Bordit Kombëtar të Sigurisë së Transportit dhe Agjencisë Federale ishin në Seul për të hetuar përplasjen e Boingut 777 në San Francisko
Një ekip hetuesish nga Bordi Kombëtar i Sigurisë së Transportit dhe nga Agjencia Federale e Aviacionit qëndruan 10 ditë në Seul të Koresë së Jugut për t’u takuar me zyrtarë të firmës ajrore Asiana dhe për të parë mjediset e tyre të punës. Ky ekip po heton përplasjen në muajin korrik të aeroplanit Boing 777 të kësaj firme në San Francisko, ku gjetën vdekjen 3 veta dhe u plagosën më shumë se 180 të tjerë. Jo vetëm linja ajrtore Asiana por gjithë linjat koreano-jugore mund të kenë probleme të vjetra me sigurinë. Në një ditë korriku me diell, fluturimi me numër 214 i kompanisë Asiana iu afrua aeroportit të San Franciskos tepër ulët, duke shkaktuar aksident. Bordi Kombëtar i Sigurisë së Transportit po heton aksidentin. Drejtoresha e këtij bordi Deborah Hersman: Praktika vizuale do të thotë që piloti ta kryejë uljen pa përdorur sistemin e sofistikuar të avionit Boing 777 për ulje automatike. Ekspertët e aviacionit thonë se duke përdorur vetëm sistemin automatik për ulje, shtohen rreziqet dhe konfuzioni në rastet kur pilotët janë të detyruar ta komandojnë aeroplanin në mënyrë manuale. Vic Hooper ka komanduar aeroplanë të firmës Asiana deri në vitin 2011. Si kapiten i të njëjtit lloj aeroplani 777, që u përplas në San Francisko, ai punoi me shumë bashkë-pilotë që nuk ishin në gjendje të ulnin aeroplanin duke e komanduar vetë, pa ndihmën e sistemit automatik. Kapiteni Hooper mori nën kontroll aeroplanin dhe e uli atë të sigurtë. Agjencia Federale e Aviacionit, i tha Zërit të Amerikës se ajo i ka ndaluar përkohësisht pilotët e huaj që t’i ulin në mënyrë manuale aeroplanët në San Francisko. Agjencia e mori këtë vendim pasi vuri re një shtim të rasteve kur pilotë të huaj, që përpiqeshin ta ulnin avionin pa ndihmën e sistemit automatik, nuk ia dilnin dot me provën e parë. E njejta gjë u përsërit me një avion tjetër të firmës Asiana, më pak se 2 javë pas aksidentit të aeroplanit 777. Si pasojë e këtij aksidenti, vetë kompania Asiana ka vendosur t’i ndalojë përkohësisht pilotët ndihmës që të kryejnë ulje të aeroplanëve në Shtetet e Bashkuara dhe në Evropë, ndërkohë që gjetkë, ata mund ta kryejnë uljen vetëm në kushte të favorshme atmosferike. Zyrtari përgjegjës për sigurinë e fluturimeve në Korenë e Jugut, Kwon Yong-bok, thotë se vizita e fundit e hetuesve amerikanë në selinë e kompanisë Asiana u përqëndrua në trajnimin e pilotëve si dhe në mirëmbajtjen e aeroplanëve 777. Ai tha se hetuesit duhet të hetojnë edhe gjendjen në aeroportin e San Franciskos. Zëri i Amerikës pyeti zotin Park Jong-kook, drejtorin ekzekutiv të Shoqatës së Pilotëve të Kompanive Ajrore Koreane, rreth trajnimit që marrin pilotët për uljet e simuluara të avionëve në mënyrë manuale. Ekspertët e aviacionit thonë se ndryshimi ekziston në faktin se kompani të tjera ajrore e praktikojnë uljen manuale edhe në aeroporte dhe jo vetëm me simulatorë. Burimet thonë se pilotët e aeroplanëve të firmës Asiana vazhdimisht i kundërshtonin ofertat e kullave të fluturimit për të bërë ulje manuale. Madje pilotët thonë se kontrolluesit e trafikut ajror hezitojnë të miratojnë uljet manuale deri sa të mësojnë se cili pilot do ta kryejë atë. Ky ish pilot i kompanisë Asiana, që ne do ta quajmë “George”, thotë se një kontrollor i trafikut ajror amerikan i bëri atij disa pyetje të koduara për të përcaktuar nëse “George” ishte amerikan dhe vetëm pasi u sigurua, i dha leje të kryente ulje manuale. Në vitet 1990-të industria e fluturimeve ajrore e Koresë së Jugut u përball me shumë aksidente. Në vitin 2001, Agjencia Federale e Aviacionit e uli Korenë e Jugut në kategorinë numër 2 për sa i përket sigurisë së fluturimeve ndërkombëtare, por nga fundi i atij viti Koreja e Jugut mori masa për të përmirësuar sigurinë dhe ky vend u rikthye në kategorinë numër 1. Gjatë kësaj kohe, Jim Hall ishte drejtor i Bordit Kombëtar të Sigurisë së Transportit dhe kërkoi zhvillimin e hetimeve rreth sigurisë ajrore në Shtetet e Bashkuara. Zëri i Amerikës i tregoi atij shembuj të kohëve të fundit të firmave Asiana dhe Korean Air mbi hapësirën ajrore të Kanadasë, si pengesa gjuhësore, fluturime në lartësi të gabuara, mos zbatimi i urdhërave të kontrollit të trafikut dhe shmangie e planeve të fluturimit. Zoti Hall ka kërkuar hetime të tjera. Bordi Kombëtar për Sigurinë e Transportit nuk komenton lidhur me hetimet, që nuk kanë përfunduar, ndërkohë që kompanitë ajrore Asiana dhe Korean Air po përpiqen të marrin masa për sigurinë e aviacionit dhe për të përmirësuar imazhin e tyre në fluturimet ndërkombtare.